ธปท.เผยทุนสำรองมี1.724แสนล้านเหรียญสหรัฐ
ธปท.เผยทุนสำรองระกว่างประเทศมี 1.724 แสนล้านเหรียญสหรัฐ เพิ่มขึ้นเล็กน้อย 300 ล้านเหรียญสหรัฐ หลังความจำเป็นในการแทรกแซงเงินบาทแข็งค่าลดลง
14 ม.ค. 2554

ธปท.เผยทุนสำรองระกว่างประเทศมี 1.724 แสนล้านเหรียญสหรัฐ เพิ่มขึ้นเล็กน้อย 300 ล้านเหรียญสหรัฐ หลังความจำเป็นในการแทรกแซงเงินบาทแข็งค่าลดลง 
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ วันที่ 7 ม.ค.ปีนี้อยู่ที่ระดับ 1.724 แสนล้านเหรียญสหรัฐ หรือประมาณ 5.224 ล้านล้านบาท เพิ่มขึ้น 300 ล้านหรือประมาณ 9,000 ล้านบาท จากสัปดาห์ก่อนหน้าอยู่ที่ระดับ 1.721 แสนล้านเหรียญสหรัฐ หรือประมาณ 5.190 ล้านล้านบาท ด้านฐานะสุทธิสัญญาซื้อขายเงินตราต่างประเทศล่วงหน้าแลกกับเงินเงินบาทอยู่ที่ 1.77 หมื่นล้านเหรียญสหรัฐ ลดลง 1,900 ล้านเหรียญสหรัฐ จากสัปดาห์ก่อนที่ 1.96 หมื่นล้านเหรียญสหรัฐ
ทั้งนี้ คาดว่าสาเหตุที่ธปท.เข้าซื้อเงินเหรียญสหรัฐเพื่อเก็บในทุนสำรองลดลง และซื้อขายเงินตราต่างประเทศล่วงหน้าลดลง เพราะความจำเป็นในการเข้าแทรกแซงเงินบาทแข็งค่ามีน้อยลง โดยปัจจุบันเงินบาทเริ่มเคลื่อนไหวใน 2 ทิศทางมากขึ้น ทั้งปรับแข็งค่าขึ้นและอ่อนค่าลง ล่าสุดวันที่ 14 ม.ค.เงินบาทเคลื่อนไหวเปิดตลาดที่ระดับ 30.55 -30.57 บาทต่อเหรียญสหรัฐ ปรับตัวอ่อนค่าลงตามแนวสกุลในภูมิภาค
สำหรับฐานเงินหรือเงินสดหมุนเวียนในมือประชาชนและเงินฝากในสถาบันการเงินอยู่ที่ระดับ 1.160 ล้านล้านบาท ลดลง  8.37 หมื่นล้านบาท จากสัปดาห์ก่อนหน้าที่ 1.244 ล้านล้านบาท คาดปริมาณเงินหมุนเวียนลดลงตามความต้องการใช้จ่ายที่ลดลงหลังเทศกาลปีใหม่